Bergen rådhus

Bergen rådhus er Bergen kommunes nåværende rådhus. Det ligger i Rådhusgaten 10, nordøst for Lille Lungegårdsvannet, rett ved gågaten Marken og Olav Kyrres gate. Rådhuset blir brukt av Bergen kommunes administrasjon og politiske ledelse. Bergen bystyre har forøvrig fortsatt sine møter i bystyresalen i Det gamle rådhuset.

Rådhuset ble fraflyttet i perioden 13. september 2018 til 1. juli 2022 på grunn av rehabilitering av bygget.

Arkitektur 
Rådhuset er tegnet av arkitekt Erling Viksjø, etter at han vant arkitektkonkurransen allerede i 1953. Anlegget skulle foruten den 14 etasjer høye blokken inneholde flere lavblokker. Etter protester mot rivning av den historiske bebyggelsen i området, inkludert manufakturhuset, ble anlegget redusert i omfang. Byggearbeidene på høyblokken startet i 1971, og bygningen sto ferdig i 1974. Grunnarealet er 10 468 m², og den er 51,2 meter høy, 13,6 meter bred og 47,95 meter lang. Liksom Viksjøs høyblokk i regjeringskvartalet er Bergen rådhus reist i naturbetong, dvs. betong tilsatt elvegrus som deretter sandblåses for å få frem natursteinen. Metoden ble utarbeidet og patentert av Viksjø selv og sivilingeniør Sverre Jystad i 1955.

Avdelinger 
Rådhuset huser byrådsavdelingene, Bystyrets kontor og heltidsansatte politikere. 460 personer har bygget som arbeidsplass.

Rehabilitering 
Sommeren 2019 startet en omfattende rehabilitering av rådhuset, utvendig og innvendig. Bygget ble gjenåpnet og tatt i bruk igjen 1. juli 2022.

I 2012 ble det oppdaget at fasaden var angrepet av betongsyke, som oppstår når det dannes sprekker slik at vann trenger inn til armeringsstålet i veggen. Stålet korroderer og sveller, og betongen begynner å gå i oppløsning. Fasaden ble saumfart, og løse deler pirket ned. En rapport om den byggetekniske tilstanden høsten 2018 førte til de rundt 250 ansatte på rådhuset måtte forlate arbeidsplassen med én dags varsel, da betongsøylene i bygget ikke tilfredsstilte krav til bæreevne.

Det ble foreslått å rive bygget, men kommunen valgte i stedet rehabilitering, selv om dette vil koste 77,8 millioner kroner mer enn først antatt. Å rive og bygge nytt rådhus ble anslått å koste 920 millioner kroner, mens rehabilitering av rådhuset er anslått å koste 530 millioner kroner og vil forlenge byggets levetid med 50 år.

Innvendig har det vært vedlikeholdsetterslep på både tekniske anlegg og overflater, samt mangelfullt inneklima. Senere ble det også funnet asbest i bygget.

Sertifiseringer 
I desember 2009 ble Rådhuset sertifisert som Miljøfyrtårn.

Referanser

Eksterne lenker
 Docomomo
 Rådhuset har fått miljøsertifikat

Byggverk i Bergen
Kulturminner i Bergen
Rådhus i Norge
Bergenhus
Byggverk fullført i 1974
Erling Viksjø